遊廬山懷叔粲季敵兼憶小子氓等次謝康樂寄惠連韻
作者：李彭
朝代：宋

paragraphs: 諸峰靄遐矚，上與箕斗近。
西風吹人衣，蕭然無畦畛。
煙霞入詩句，欲吐初未忍。
但恨數往來，幽栖愧真隱。
真隱如虚舟，渺渺姑乘流。
何須長卿慢，暮年稱倦游。
鐘鳴起菌閣，天上隱瓊樓。
焉能誘松桂，曠懷且少留。
少留平生歡，看雲復長歎。
芝蘭念羯末，繭栗惟雍端。
倚松聊停策，意遠縈層巒。
風駛烟尚積，雨歇雲猶攅。
攅雲本無心，孤猿響山陰。
俯瞰白鹿洞，仰窺紫霄岑。
何時攜諸少，清盟可重尋。
仲子日邊去，歸鴉聞暮音。